  Майя Бывальцева Катэз тӥясь быдэ вуымтэосты огдыре возён центрын 38 пиналъёс реабилитаци ортчизы, со Ижкарын кылем ар пумын усьтӥськиз. 31-тӥ куартолэзе журналистъёслы со сярысь ивортӥз нылпиослэн эрикрадъёссыя Удмуртилэн тӧроез бордысь ужоскетчи Ольга Авдеева. «Катрадлык милям урод ӧвӧл: тужгес секыт йыружъёс понна кылкутон улэ кыскыны луэ 14 аресысен, 16-ысен — ваньзы уголовной кылкутон улэ шедё. Но кызьы возьматэ улон, пиналъёс со улэ шер шедё. Котьма ке но, соос шоры асьмеос пиналъёс шоры сямен учкиськомы. Со сяна, трос йыружъёс лэсьтэмын 14 арессы тырмымтэ нылпиосын. Мар кароно со пиналъёсын? Азьланяз алон ужез шонер радъяно. Ми туж кема вераськимы, Катэз тӥясь быдэ вуымтэосты огдыре возён центрез выльысь улӟытоно шуыса, со 2010-тӥ арын ворсаськиз вал. 2015-тӥ арын ужзэ азьланьтӥз. Туннэ нуналлы отчы 38 пиналъёс вуылӥзы ни», — вераз со. Ольга Авдеевалэн верамезъя, вань пиналъёс отчы шедё суд пуктэмъя. Али отын 14 быдэ вуымтэос уло. Соосын кунпуш ужъёсъя министерствоысь аттестациез ортчем ӧнерчиос, психологъёс ужало. 2015-тӥ арын пиналъёс 850 йыружъёс лэсьтӥзы. Со пӧлысь 117-ез, котькуд витетӥез шуыны луэ — кудӟем дыръязы. Авдеевалэн кылъёсызъя, юэм дыръязы нылпиос туж секыт йыружъёс лэсьтыны ӝутско, со пӧлын адямиез виён. 271 учырын йыруж кыкетӥзэ лэсьтэмын вал. Тодэ вайытом, Катэз тӥясь быдэ вуымтэосты огдыре возён центрлэн выль юртэз усьтӥськиз 2015-тӥ арын 28-тӥ толсуре. Отчы 30 нуналлы келяло йыруж лэсьтэм 14 аресозь пиналъёсты. Юртын вань кӧлан, шудон, физкультураен но спортэн вырон, эмъюрттэт сётон висъетъёс но сиськонни. Тегъёс: Мерлык Ижкар Удмуртия пиналъёс йыружъёс нылпиослэнэрикрадъёссыяужоскетчи  